Majlis Agama Islam Wilayah Persekutuan

Majlis Agama Islam Wilayah Persekutuan (Tulisan Jawi: ; singkatan: MAIWP) ialah sebuah badan berkanun di Malaysia. MAIWP telah ditubuhkan pada 1 Februari 1974 serentak dengan penubuhan Wilayah Persekutuan Kuala Lumpur. MAIWP juga bertanggungjawab kepada Labuan dan Putrajaya selepas masing-masing diumumkan sebagai Wilayah Persekutuan pada 16 April 1984 dan 1 Februari 2001.

Sejarah 
Penubuhannya bertujuan membantu dan menasihati Yang di-Pertuan Agong selaku Ketua Agama Islam di Wilayah Persekutuan Kuala Lumpur, Labuan dan Putrajaya berhubung dengan hal ehwal agama Islam sebagaimana yang diperuntukkan oleh Seksyen 31 Akta Pentadbiran Undang-Undang Islam (Wilayah-Wilayah Persekutuan) 1993 [Akta 505].

Perkara 3 (5) Perlembagaan Persekutuan memperuntukkan bahawa :

“Walau apa pun apa-apa jua dalam Perlembagaan ini, Yang di-Pertuan Agong hendaklah menjadi Ketua Agama Islam di Wilayah-Wilayah Persekutuan Kuala Lumpur, Labuan dan Putrajaya; dan bagi maksud ini Parlimen boleh melalui undang-undang membuat peruntukan- peruntukan bagi mengawal selia hal ehwal agama Islam dan bagi menubuhkan suatu Majlis untuk menasihati Yang di-Pertuan Agong mengenai perkara-perkara yang berhubungan dengan agama Islam.”

Seksyen 4(1), Akta 505 pula menyatakan:-

“Maka hendaklah ada suatu badan yang dikenali sebagai “Majlis Agama Islam Wilayah Persekutuan”, untuk menasihati Yang di-Pertuan Agong dalam perkara- perkara yang berhubungan dengan agama Islam.”

Bidang kuasa MAIWP pula dijelaskan melalui Seksyen 31, Akta 505 yang menyatakan:

“Majlis hendaklah membantu dan menasihati Yang di- Pertuan Agong berkenaan dengan semua perkara yang berhubungan dengan agama Islam di dalam Wilayah- Wilayah Persekutuan, kecuali perkara-perkara Hukum Syarak dan yang berhubungan dengan pentadbiran keadilan, dan dalam semua perkara sedemikian hendaklah menjadi pihak berkuasa utama di dalam Wilayah-Wilayah Persekutuan selepas Yang di-Pertuan Agong, kecuali jika diperuntukkan selainnya dalam Akta ini.”

MAIWP secara keseluruhan mengawasi kutipan dan pengagihan zakat, pembangunan masjid/surau, sekolah-sekolah agama, pembangunan tanah wakaf dan pesaka yang terletak hak kepada MAIWP, pengurusan nikah/cerai dan rujuk dan masalah kekeluargaan, penguatkuasaan undang-undang dan pembangunan sosial masyarakat Islam.

Objektif 
 Membentuk dan mewujudkan sebuah masyarakat Islam yang dinamis dan progresif yang sentiasa mencari keredhaan Allah. 
 Memupuk keimanan dan mengukuhkan ukhuwwah Islamiah di kalangan orang-orang Islam di Wilayah Persekutuan khasnya dan Malaysia amnya bagi mencapai perpaduan ummah. 
 Memperbanyakkan usaha-usaha kebajikan dan mencegah kemungkaran dalam masyarakat Islam. 
 Melaksanakan usaha-usaha menambah harta MAIWP melalui pelaburan dan usaha-usaha halal yang lain bagi faedah umat.

Visi 
Peneraju dalam pembangunan dan kesejahteraan ummah

Misi 
Merealisasikan agenda pembangunan ummah secara terancang dan menyeluruh

Slogan 
Memacu Kegemilangan Ummah

Strategi 
 Menyediakan kemudahan pendidikan agama yang secukupnya bagi keperluan umat Islam.
 Menyediakan kemudahan tempat-tempat beribadat secukupnya bagi keperluan umat Islam.
 Meluas, meninggikan mutu perkhidmatan dan kebajikan agama.
 Memperluaskan kegiatan dakwah termasuk membantu dan memandu kegiatan badan-badan dakwah.
 Memperbanyak dan memajukan tanah-tanah wakaf.
 Mempertingkatkan kegiatan kutipan zakat.
 Menguatkuasakan segala aspek undang-undang pentadbiran agama Islam.
 Mempertingkatkan kegiatan ekonomi dalam bidang perniagaan, pembangunan dan pelaburan.

Perkhidmatan yang ditawarkan 
 Pengurusan Zakat
 Institusi Pendidikan
 Darul Hannan
 Tadika-tadika Islam
 Institut Kemahiran Baitulmal
 Sekolah Menengah Agama MAIWP (SMA MAIWP) Kuala Lumpur
 Sekolah Menengah Agama MAIWP (SMA MAIWP) Labuan
 Sekolah Menengah Integrasi Sains Tahfiz (SMISTA)
 Pondok Moden Al-A'baqirah
 Maalim Sunan Li Dirasti Hadis
 Darul Ilmi
 Institusi Perlindungan
 Darul Kifayah
 Dar Assaadah
 Pengurusan Wakaf dan Sumber Am
 Wakaf
 Luqatah
 Kaffarah
 Fidyah
 Wang Tidak Patuh Syariah
 Nazar
 Pembangunan & Pelaburan
 Kerjasama di bawah Strategi Lautan Biru Kebangsaan
 Pusat Pembedahan Katarak MAIWP-Hospital Selayang
 Pusat Bersalin Berisiko Rendah 1 Malaysia MAIWP-Hospital Putrajaya
 Kedai Rakyat MAIWP
 Rumah Prihatin MAIWP-AADK

Pencapaian & Kejayaan 
 Menerima Sijil Audit Bersih Tanpa Teguran bagi Penyata Kewangan MAIWP daripada Jabatan Audit Negara 10 tahun berturut-turut sejak 2006
 Menerima penarafan tertinggi 4 bintang bagi Indeks Akauntabiliti Pengurusan Kewangan 3 tahun berturut-turut dari tahun 2011 hingga 2013
 Dinobatkan Jabatan Paling Berinovatif Jabatan Perdana Menteri 2 tahun berturut-turut bagi tahun 2014 dan 2015
 Menerima Anugerah Gold Award di International Convention on Quality Control Circle 2016 di Bangkok, Thailand bagi 2 projek inovasi
 Menerima Anugerah Pembangunan Hartanah Wakaf Terbaik 2009 di kalangan Majlis- Majlis Agama Islam Negeri bagi pembangunan projek wakaf Imarah Wakaf MAIWP, Jalan Perak
 Penerima Anugerah Institusi Agihan Zakat Terbaik 2012 Sempena Bulan Zakat Kebangsaan Tahun 2012

Bahagian / Unit 
 Baitulmal
 Pembangunan Insan
 Pembangunan dan Pelaburan
 Khidmat Pengurusan
 Kewangan
 Teknologi Maklumat
 Audit Dalam
 Undang-Undang
 Integriti
 MAIWP Cawangan Labuan
 MAIWP Cawangan Putrajaya

Anak syarikat / Yayasan 
 Pusat Pungutan Zakat -MAIWP
 Pusat Rawatan Islam Wilayah Persekutuan (PUSRAWI)
 Institut Profesional Baitulmal (IPB)
 Kolej Sains Perubatan Antarabangsa PUSRAWI (PICOMS)
 MAIWP Dagang Sdn Bhd
 Pusat Wakaf MAIWP Sdn Bhd
 Yayasan Taqwa

Lihat juga 
Jabatan Agama Islam Wilayah Persekutuan (JAWI)
Pejabat Mufti Wilayah Persekutuan
Mahkamah Syariah Wilayah Persekutuan
Jabatan Kemajuan Islam Malaysia (JAKIM)

Rujukan

Pautan luar 
Majlis Agama Islam Wilayah Persekutuan

Islam di Wilayah Persekutuan
Jabatan Perdana Menteri Malaysia
Pertubuhan Islam di Malaysia